Produkty a služby v roku 2014 (2013)

1. Monitorovanie dohôd o grante udelených v rámci programu Horizont 2020 (H2020), výzvy na predkladanie návrhov na získanie grantov pre začínajúcich výskumných pracovníkov, grantov pre konsolidátorov, grantov pre skúsených výskumných pracovníkov a grantov na potvrdenie koncepcie. Plán práce programu H2020 sa realizuje na základe každoročnej výzvy na predloženie návrhov, po ktorých nasleduje hodnotenie (nezávislými expertmi), príprava a podpísanie dohôd o grante a napokon monitorovanie realizácie projektov. Výsledkom každej výzvy na predloženie návrhov je niekoľko dohôd o grante s predpokladaným projektovým cyklom približne päť rokov. 2. Realizácia výziev na predloženie návrhov na plán práce programu H2020 na rok 2014 (granty pre začínajúcich výskumných pracovníkov, granty pre konsolidátorov, granty na potvrdenie koncepcie:) 8 530 návrhov žiadostí predložených v roku 2014, z toho 3 273 na granty pre začínajúcich výskumných pracovníkov, 2 528 na granty pre konsolidátorov, 2 287 na granty pre skúsených výskumných pracovníkov a 442 na granty na potvrdenie koncepcie (spolu na 2 termíny). Z tohto počtu bolo 8 374 žiadostí oprávnených, a teda hodnotených hodnotiacimi výbormi. Spolu 378 návrhov bolo vybraných na proces udelenia grantu pre začínajúcich výskumných pracovníkov a grantov na potvrdenie koncepcie. Výzva na predkladanie návrhov na získanie grantov pre konsolidátorov na rok 2014 zatiaľ nie je dokončená a výzva na predkladanie návrhov na získanie grantov pre skúsených výskumných pracovníkov na rok 2014 je stále vo fáze hodnotenia, pretože harmonogram výzvy sa posunul o 5 mesiacov pre neskoré prijatie programu H2020 Radou a Parlamentom. 3. Vypracúvanie a šírenie informácií o pracovnom programe H2020 a činnostiach agentúry v roku 2014. 4. Vedecká rada usporiadala v roku 2014 pravidelné zasadnutia v Bruseli a v celej Európe, obvykle na pozvanie vnútroštátnych orgánov. Stretávanie v rozličných krajinách, ktoré sú členskými štátmi EÚ alebo pridruženými krajinami, je pre ERC spôsob, akým sa môže viac zviditeľniť. Tieto zasadnutia tiež považujú za významnú udalosť vnútroštátne orgány, ako aj miestna vedecká a výskumná obec. Päť plenárnych zasadnutí vedeckej rady bolo zorganizovaných od 1, januára do 31. decembra 2014: v januári, marci a decembri v Bruseli (Belgicko), v júni v Oslo (Nórsko) a v októbri v Záhrebe (Chorvátsko). V nadväznosti na odporúčania panela na preskúmanie štruktúr a mechanizmov ERC v roku 2009 zriadila vedecká rada dva stále výbory: prvý výbor poskytuje usmernenia ku konfliktom záujmov, k vedeckému pochybeniu a etickým otázkam a druhý výbor je poverený výberom hodnotiacich odborníkov. Výkonná agentúra podporovala prevádzkové činnosti týchto dvoch výborov, ktoré zasadli dvakrát resp. trikrát v roku 2014. Členovia vedeckej rady sa taktiež stretávajú v rámci pracovných skupín a riešia špecifické otázky. Výkonná agentúra v roku 2014 usporiadala rôzne stretnutia pracovných skupín ERC pre inováciu a vzťahy s priemyslom, pre otvorený prístup, posilnenie medzinárodnej účasti, rodovú rovnosť a kľúčové ukazovatele výkonnosti. Pracovné skupiny vykonávajú analýzu a prispievajú k vedeckej stratégii ERC prostredníctvom návrhov, ktoré má prijať vedecká rada na plenárnom zasadnutí v oblastiach, ktoré sú predmetom ich mandátov: preskúmať vzťahy ERC s odvetvím priemyslu/obchodu a vplyv výskumu financovaného ERC na inovácie; vypracovať stanovisko ERC k otvorenému prístupu; zabezpečiť, aby bola ERC na čele najlepších postupov v súvislosti s rodovou rovnosťou vo výskume; preskúmať vhodné mechanizmy na zvýšenie účasti výskumných pracovníkov na výzvach ERC z krajín mimo EÚ; vypracovať plán monitorovania a hodnotenia výsledkov poslania ERC, nad rámec ukazovateľov a cieľov, podporovať krátkodobé, strednodobé a dlhodobé politiky vedeckej rady. Nová skupina začala svoju činnosť v roku 2014, pracovná skupina na rozšírenie európskej účasti. Jej poslaním je podporovať krajiny strednej a východnej Európy, aby sa lepšie starali o svoje vedecké talenty a viac investovali do výskumu. Bude zvyšovať povedomie o systémoch ERC v týchto krajinách a lepšie informovať vedeckú obec o tom, čo ponúkajú granty ERC vedcom z tohto regiónu, a posilňovať účasť zatiaľ neobjavených vedeckých talentov z týchto krajín. Výkonná agentúra v spolupráci s členmi uvedených skupín vypracovala niekoľko dokumentov, ktoré obsahovali analýzy a hlavné informácie o špecifických záležitostiach, ktorým sa venovali tieto pracovné skupiny a stále výbory. Hlavné činnosti pracovných skupín v roku 2014: Pracovná skupina pre inovácie a vzťahy s priemyslom: v júli 2014 deväť príjemcov grantov ERC na potvrdenie koncepcie bolo najprv školených a následne pozvaných na odprezentovanie svojich ideí investorom v trojminútových „výťahových šachtách“ sieti, ktorá pozostávala z inovátorov v priemysle a akademickej obci, ako aj investorov rizikového kapitálu. Ide o druhé podujatie tohto typu, ktoré ERC zorganizovala v spolupráci s mediálnou spoločnosťou ScienceBusiness. Prvé sa uskutočnilo v roku 2013. Pracovná skupina pre otvorený prístup: zasadnutie o otvorenom prístupe a vedeckej excelentnosti bolo zorganizované v rámci spoločného semináru ERC–DNRF „Podpora akademickej excelentnosti v meniacom sa svete“, ktorý sa konal v júni ako podružné podujatie ESOF 2014. Neskôr, v septembri, dvojdňový pracovný seminár o riadení a zdieľaní výskumných údajov prilákal viac než 140 účastníkov z celej Európy. Medzi ďalšie podujatia patrilo niekoľko seminárov so zástupcami konkrétnych otvorených infraštruktúr, napr. úložiskom dát Dryad and Figshare, nadácie OAPEN, ktorá prevádzkuje platformu pre otvorený prístup ku knihám, a iniciatívy Reproducibility Initiative. V spolupráci s STM, Medzinárodnou asociáciou vedeckých, technických a medicínskych vydavateľov, sa konali ďalšie dva semináre, jeden o tvorbe cien časopisov, druhý o zverejňovaní dlhých textov v digitálnom prostredí. Pracovná skupina pre rodovú rovnosť: v snahe pokračovať v riešení nízkeho počtu žiadostí na základe výziev ERC zo strany výskumných pracovníčok v júni 2014 Vedecká rada ERC prijala Plán rodovej rovnosti ERC na roky 2014 – 2020. Tento dokument, vypracovaný pracovnou skupinou pre rodovú rovnosť, má za cieľ posunúť ďalej ciele Plánu rodovej rovnosti ERC na roky 2007 – 2013. Okrem toho si pracovná skupina pre rodovú rovnosť objednala nezávislú štúdiu, projekt ERCAREER, v snahe preskúmať odlišnosti a podobnosti kariérnych postupov a vzorov mužských a ženských držiteľov grantov ERC a poskytnúť odporúčania.